钦定古今图书集成/明伦汇编/氏族典/第056卷 > 徐湛之
## 钦定古今图书集成/明伦汇编/氏族典/第056卷 > 徐湛之

按《宋书徐湛之传》，“湛之，字孝源，东海郯人。幼孤，为高
祖所爱。永初三年，封枝江县侯。颇涉大义，善自持，事
祖母及母并以孝谨闻。元嘉二年，除著作佐郎、员外
散骑侍郎，并不就。六年，东宫始建，起家补太子洗马，
转国子博士，迁奋威将军、南彭城、沛二郡太守，徙黄
门侍郎。祖母年老，辞以朝直，不拜，复授二郡，加辅国”
将军，迁秘书监，领右军将军，转侍中，加骁骑将军，复
为秘书监，迁中护军，未拜，又迁太子詹事，寻加侍中，
迁冠军将军、丹阳尹，加散骑常侍。以公主忧不拜，过
葬，复授前职。湛之固辞常侍，许之。二十二年，范晔等
谋逆，湛之始与之同，后发其事，为晔等款辞所连，乃
诣廷尉归罪，上慰遣令还郡。二十四年，服阕，转中书
令，领太子詹事。出为前军将军、南兖州刺史。二十六
年，复为丹阳尹，领太子詹事。二十八年，转尚书仆射，
领护军将军。上每有疾，湛之辄入侍医药。二凶巫蛊
事发，上欲废劭，赐濬死，议久不决。劭入弑，湛之见害。
世祖即位，追赠司空，谥“忠烈。”三子：聿之、谦之，为元凶
所杀。恒之，嗣侯，无子。聿之子孝嗣。绍封。齐受禅，国除。